Shangdu (Yuan-Dynastie)

Shangdu (chinesisch: 上都, Shàngdū) isch wäärend dr mongolische Yuan-Dünastii d Summer-Residänzstadt vom Kublai Khan gsi, wo Kaiser vo China gsi isch, und vo sine Noochfolger. Si isch 1256 baut worde. Was mä im Weste über Shangdu wäiss, goot uf en aagääblige Bsuech vom Marco Polo im Joor 1275 zrugg. 1369 häi Ming-Drubbe Shangdu erooberet und denn ganz zerstöört. Dr letscht mongolisch Kaiser vo China, dr Togan Temur, het grad no us dr Stadt chönne flüchte. D Ruine vo Shangdu si sit em Juni 2012 Wältkulturerb. Si ligge hüte am Ufer vom Luan He, wo doo im ene Booge dur die Inneri Mongolei fliesst und „Shandian He“ (闪电河) häisst. Dr Ort ghöört zum Verwaltigsgebiet vo dr Groossgmäind Shangdu im Zhenglan-Banner vom Aimag Xilin Gol vo dr Innere Mongolei im Norde vo dr Volksrepublik China. Xanadu Im Weste isch d Stadt au under em Naame Xanadu bekannt, wo uf s Gedichtfragmänt Kubla Khan vom Samuel Taylor Coleridge vo 1816 zrugggoot. Die ersti Stroofe isch: In Xanadu did Kubla Khan A stately pleasure-dome decree: Where Alph, the sacred river, ran Through caverns measureless to man Down to a sunless sea. Uf Dütsch übersetzt: In Xanadu schuf Kubla Khan Ein prunkvolles Vergnügungsschloss. Wo Alph, der heil’ge Strom, durchfloss, die tiefen Höhlen, unendlich groß, hinab zum dunklen Ozean. Xanadu wird vilmol as Metafere für Brunk und Riichdum brucht. Fuessnoote